ÚRAD  VLÁDY SLOVENSKEJ  REPUBLIKY

Smernica
vedúceho Úradu vlády Slovenskej republiky
číslo 2/2008 zo dňa 15.04.2008
o poskytovaní dotácií v pôsobnosti  Úradu vlády Slovenskej republiky

Vedúci Úradu vlády Slovenskej republiky( ďalej len „vedúci úradu vlády“)  podľa  výnosu  Úradu vlády Slovenskej republiky  o poskytovaní  dotácií v pôsobnosti Úradu vlády Slovenskej republiky z 1. augusta 2006 č. 2179/2006-KVÚ (oznámenie č.498/2006 Z. z.) v znení výnosu z 10. marca 2008 č.1163/2008-KVÚ ( oznámenie č. 89/2008 Z. z.)
ustanovuje:.

Čl. 1
Predmet úpravy

Účelom tejto smernice je upraviť jednotný postup organizačných útvarov Úradu vlády Slovenskej republiky ( ďalej len „organizačný útvar“ ) pri poskytovaní dotácií z rozpočtovej kapitoly Úradu vlády Slovenskej republiky ( ďalej len „úrad“ ) a ich vyúčtovaní.

Čl. 2
Podmienky poskytnutia dotácie

/1/ Dotáciu z rozpočtovej kapitoly úradu možno poskytnúť len na účely ustanovené osobitným predpisom/1.

/2/ Dotácie v rámci grantového systému úradu sa poskytujú v programoch, ktorých členenie je uverejnené na internetovej stránke úradu.

/3/ Organizačný útvar úradu, v pôsobnosti ktorého je príslušný program grantového systému úradu (ďalej len „gestor“) vypracuje pre žiadateľov o poskytnutie dotácie (ďalej len „žiadateľ“) pre tento program na príslušný rozpočtový rok podľa osobitného predpisu /1
metodické usmernenie na predkladanie projektov (ďalej len „usmernenie“), ktoré schvaľuje vedúci úradu vlády.
Usmernenie obsahuje 
a) informáciu o postupe pri podávaní žiadosti o poskytnutie dotácie v príslušnom programe grantového systému úradu (ďalej len „žiadosť“) s poukázaním na vzor žiadosti, ktorý je uvedený v prílohe č. 1 osobitného predpisu /1,  
b) prehľad podprogramov príslušného programu s uvedením ich priorít, 
c) zoznam  príloh podľa osobitného predpisu /1 a príloh určených gestorom,
d) názov a sídlo gestora s kontaktom na tajomníka komisie pre príslušný program,
e) kritériá a spôsob hodnotenia predložených žiadostí,
f) podmienky vyúčtovania dotácie,
g) prípadne ďalšie informácie podľa príslušného programu.
–––––––––––––––––––––––––––––––––––––––––––––––––––––––––––––––––––––––––––
^1/ Výnos Úradu vlády Slovenskej republiky  o poskytovaní  dotácií v pôsobnosti Úradu vlády Slovenskej republiky z 1. augusta 2006 č. 2179/2006-KVÚ (oznámenie č.498/2006 Z. z.) v znení výnosu z 10. marca 2008 č.1163/2008-KVÚ ( oznámenie č. 89/2008 Z. z.).

/4/ Usmernenie  a výzvu na predkladanie projektov  vypracované príslušným útvarom gestora a schválené vedúcim úradu vlády, zverejní na internetovej stránke úradu odbor informatiky a elektronických služieb na základe žiadosti gestora.

Čl. 3
Postup pri poskytovaní dotácie

/1/ Gestor žiadosť zaeviduje a skontroluje jej obsah.

/2/ Ak žiadosť nespĺňa podmienky ustanovené v osobitnom predpise /1 a usmernení  gestor vyzve žiadateľa, aby do piatich pracovných dní od doručenia výzvy odstránil zistené nedostatky. Ak tak žiadateľ neurobí gestor sa jeho žiadosťou nebude ďalej zaoberať. 

/3/ Žiadosti ktoré spĺňajú podmienky podľa osobitného predpisu/1 a usmernenia predkladá tajomník komisie programu grantového systému úradu (ďalej len „tajomník komisie“) na rokovanie komisie programu grantového systému úradu (ďalej len „komisia“). Podrobnosti o zložení a činnosti komisie upravuje štatút a rokovací poriadok komisie, ktorý schvaľuje vedúci úradu vlády na návrh  príslušného gestora. Návrh zloženia komisie predkladá podpredseda vlády Slovenskej republiky pre vedomostnú spoločnosť, európske záležitosti, ľudské práva a menšiny a splnomocnenec vlády Slovenskej republiky pre mládež a šport na schválenie vedúcemu úradu vlády.

/4/ Rozhodnutie komisie o žiadosti vyhotovené bezodkladne po skončení jej zasadania podľa osobitného predpisu/1 a usmernenia má formu protokolu, podpisujú ho predseda komisie a gestor  a jeho obsahom je
a)	meno a priezvisko alebo názov a sídlo žiadateľa, 
b)	názov projektu, 
c)	celkové náklady na projekt,  z toho
1.	vlastné finančné prostriedky
2.	prostriedky získané z iných zdrojov,
d)	výška požadovanej dotácie z grantového systému,
e)	účel dotácie,
f)	vyhodnotenie kritérií predloženej žiadosti
g)	prípadne ďalšie informácie podľa príslušného programu

/5/ Ak gestor nesúhlasí  s návrhom rozhodnutia komisie o žiadosti z dôvodu jeho nesúladu s osobitným predpisom/1 alebo touto smernicou, bezodkladne o tom informuje  vedúceho úradu vlády. Stanovisko gestora je súčasťou protokolu podľa odseku 4.

 /6/ Gestor bezodkladne zabezpečí:
a)	vypracovanie kontrolného listu k poskytnutej dotácii podľa s osobitného predpisu/2 , súčasťou ktorého je protokol podpísaný predsedom komisie a  gestorom,

___________________________________________________________________________
2/ Smernica č. 7  o finančnom riadení a finančnej kontrole na Úrade vlády Slovenskej republiky zo dňa 22.03.2004 v znení dodatku č. 1  zo dňa 02.04.2007.

b)	vypracovanie a uzatvorenie zmluvy o poskytnutí dotácie (ďalej len „zmluva“)  medzi úradom a konečným prijímateľom dotácie ( ďalej len „prijímateľ“( podľa osobitného predpisu/2, gestor je povinný zapracovať do tejto zmluvy klauzulu o  vykonaní následnej  finančnej kontroly u prijímateľa podľa čl.5 ods.5 až 7, 
c)	zverejnenie rozhodnutia komisie o  žiadosti  na internetovej stránke úradu.

/8/ Po uzatvorení zmluvy ekonomický odbor poukáže formou platobného poukazu finančné prostriedky na účet prijímateľa dotácie prostredníctvom Štátnej pokladnice /3

Čl. 4

Zmena podmienok použitia dotácie

/1/ Zmena účelového určenia projektu, na ktorý bola dotácia podľa zmluvy poskytnutá, nie je prípustná.
Zmena názvu projektu je prípustná, ak nedôjde k účelovej zmene projektu.

/2/ O zmene výšky poskytnutej dotácie rozhoduje  na základe písomnej žiadosti  prijímateľa komisia.

/3/ O zmene štruktúry výdavkov, na ktoré bola dotácia poskytnutá, uvedených v celkovom rozpočte projektu, rozhoduje na základe písomnej žiadosti prijímateľa  komisia.

/4/ O zmene termínu použitia a vyúčtovania dotácie rozhoduje na základe písomného stanoviska gestora a ekonomického odboru komisia.

/5/ O zmene iných podmienok použitia dotácie ako sú uvedené v odsekoch 2 až 4, pri ktorých nedochádza k zmene v určenom spôsobe čerpania dotácie, rozhoduje  na základe písomnej žiadosti prijímateľa dotácie komisia.

/6/ Ak dôjde k akceptovaniu zmien podľa odsekov 1 až 5  gestor zabezpečí  
a)	vypracovanie dodatku k protokolu,
b)	vypracovanie kontrolného listu k dodatku k zmluve podľa  osobitného  predpisu/2,
c)	vypracovanie a uzatvorenie  dodatku k zmluve podľa osobitného predpisu/2. 

Čl. 5
Vyúčtovanie dotácie

/1/ Použitie dotácie podlieha povinnému ročnému zúčtovaniu so štátnym rozpočtom.

/2/ Prijímateľ vyúčtováva poskytnutú dotáciu v termíne a spôsobom ustanoveným v zmluve. Vyúčtovanie dotácie tvorí vecné vyhodnotenie a finančné vyúčtovanie dotácie a spolufinancovania z iných zdrojov.
___________________________________________________________________________
3/ § 8 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov.

/3/ Gestor vypracúva stanovisko k vecnému vyhodnoteniu projektu v termíne do 21 dní od jeho doručenia na úrad. Jeho obsahom sú najmä informácie o tom, či bola dotácia použitá na určený účel a či predložené vyhodnotenie projektu obsahuje všetky náležitosti podľa zmluvy. Toto stanovisko je gestor povinný predložiť ekonomickému odboru  do piatich pracovných dní od jeho vyhotovenia.

/4/ Ak gestor zistí v predloženom vecnom vyhodnotení projektu nedostatky, vyzve v primeranej lehote prijímateľa  na odstránenie zistených nedostatkov. Ak prijímateľ v určenej lehote nedostatky neodstráni,  je povinný dotáciu, alebo jej časť vrátiť na účet  úradu podľa platnej zmluvy. 
Gestor je povinný bezodkladne predložiť vedúcemu úradu vlády  návrh na vykonanie následnej finančnej kontroly. O návrhu na vykonanie kontroly informuje gestor ekonomický odbor.

/5/ Ekonomický odbor overuje dodržanie finančných podmienok použitia dotácie uvedených v zmluve. Ak ekonomický odbor  pri overovaní splnenia podmienok použitia dotácie zistí porušenie podmienok uvedených v zmluve, ktoré zakladajú povinnosť prijímateľa vrátiť dotáciu alebo jej časť do rozpočtu úradu, bezodkladne písomne vyzve prijímateľa  doporučeným listom do vlastných rúk, aby v ustanovenej lehote odviedol dotáciu, alebo jej príslušnú časť vrátane prislúchajúceho penále na účet úradu. Ak prijímateľ  v ustanovenej lehote nekoná podľa výzvy, je ekonomický odbor povinný bezodkladne predložiť vedúcemu úradu vlády návrh na vykonanie následnej finančnej kontroly. O návrhu na vykonanie kontroly informuje ekonomický odbor  gestora.

/6/ Prijímateľovi u ktorého ekonomický odbor  a gestor navrhne vykonanie následnej finančnej kontroly z dôvodu porušenia podmienok použitia dotácie uvedených v zmluve, sa ďalšia dotácia až do odstránenia zistených nedostatkov, alebo do ukončenia kontroly neposkytne. Následnú finančnú kontrolu, o ktorej rozhodol vedúci úradu vlády na základe návrhu predloženého podľa odsekov 4 alebo 5, vykoná u prijímateľa  sekcia kontroly a boja proti korupcii, alebo bude vykonaná príslušnou správou finančnej kontroly na podnet gestora alebo ekonomického odboru  v spolupráci so sekciou kontroly a boja proti korupcii na základe rozhodnutia vedúceho úradu vlády.

/7/ Gestor poskytnutých dotácií zabezpečí povinné ročné zúčtovanie poskytnutých dotácií , ktoré predloží v ustanovenom termíne na ekonomický odbor  podľa osobitného predpisu/4.

/8/ Ekonomický odbor vykoná povinné ročné zúčtovanie poskytnutých dotácií za kapitolu úradu podľa pokynu  Ministerstva financií Slovenskej republiky na zúčtovanie finančných vzťahov so štátnym rozpočtom za uplynulé obdobie pre ústredné orgány štátnej správy, príspevkové a rozpočtové organizácie, podnikateľské subjekty, neziskové organizácie a ďalšie subjekty, ktorým boli poskytnuté prostriedky zo štátneho rozpočtu.

/9/ Pri výkone následnej finančnej kontroly postupuje sekcia kontroly a boja proti korupcii podľa osobitného predpisu/5.

___________________________________________________________________________
4/ § 8 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

Čl. 6
Spoločné ustanovenia

/1/ Dotácie sa poukazujú podľa zákona o štátnom rozpočte na príslušný rozpočtový rok a osobitného predpisu/4.

/2/ Na poskytnutie dotácie nie je právny nárok.

Čl. 7
Účinnosť

Táto smernica nadobúda účinnosť 15. apríla 2008.

Číslo: 3461/2008/KVÚV

                                                                                            Ing. Igor Federič v.r.
                                                                                            vedúci Úradu vlády SR

__________________________________________________________________________________________
5^/§ 11 až 25 zákona č. 502/2001 Z. z. o finančnej kontrole a o vnútornom audite a o zmene a doplnení niektorých zákonov  v znení zákona č. 618/2004 Z .z.